কুমিল্লার লাকসামে মোবাইল ফোন দোকানদার জাকির হোসেনকে (২৫) হত্যার দায়ে একই পরিবারের পাঁচজনকে যাবজ্জীবন কারাদণ্ডাদেশ দিয়েছেন কুমিল্লার আদালত। গতকাল এ আদেশ দেন অতিরিক্ত জেলা ও দায়রা জজ চতুর্থ আদালতের বিচারক নূর নাহার বেগম শিউলী। দণ্ডপ্রাপ্তরা হলেন— লাকসাম সদরের পশ্চিমগাঁও গ্রামের বাবুল সাহা (৫৫), তার স্ত্রী গীতা রানী সাহা এবং তিন ছেলে মিঠুন সাহা (২৩), টুটুল সাহা (২৬) ও শিমুল সাহা (১৯)। মামলার বিবরণে জানা যায়, আর্থিক লেনদেন নিয়ে বিরোধ ও পূর্বশত্রুতার জেরে ২০১০ সালের ৬ নভেম্বর রাত ৮টার সময় মামলার বাদী এরশাদ মিয়া খোকন ও তার ছোট ভাই জাকির হোসেন লাকসাম দৌলতগঞ্জ বাজার থেকে পশ্চিমগাঁও গ্রামের নিজ বাড়ি যাওয়ার পথে পূর্ব-পরিকল্পিতভাবে দা, লাঠি, রামদা ও ডেগার দিয়ে জাকির হোসেনকে ছুরিকাঘাত করে আসামিরা। এলাকাবাসী জাকির হোসেনকে উদ্ধার করে প্রথমে লাকসাম হাসপাতালে নিয়ে যায়। অবস্থা আশঙ্কাজনক দেখে উন্নত চিকিৎসার জন্য চিকিৎসক তাকে কুমিল্লা মেডিকেল কলেজ হাসপাতালে পাঠান। পথে রক্তক্ষরণ হয়ে জাকির হোসেনের মৃত্যু হয়। এ ব্যাপারে পরদিন ৭ নভেম্বর কোরবান আলীর ছেলে এরশাদ মিয়া খোকন বাদী হয়ে ৮ জনের নামে লাকসাম থানায় একটি হত্যা মামলা করেন। মামলার তদন্ত কর্মকর্তা এসআই মো. আবুল বাশার পাঁচজনের বিরুদ্ধে ২০১১ সালের ৮ মার্চ অভিযোগপত্র দাখিল করেন।